ભારતનાં અલગ અલગ રાજ્યોમાં સહેજ જુદી જુદી રીતે દીપાવલીનો તહેવાર ઊજવાય છે તો જ્યાં જ્યાં ભારતીયો રહી વસ્યાં છે એ તમામ દેશોમાં પણ પ્રકાશનો આ ઉત્સવ એટલા જ ઉત્સાહ અને આનંદથી પાર પાડે છે. ભારતના ઘણા ખરા ભાગોમાં ભગવાન રામના સંદર્ભમાં દિવાળીનો તહેવાર મનાવાય છે, તો ક્યાંક કૃષ્ણ-સત્યસભામાએ નરકાસુર સામે યુદ્ધ કરીને લોકોને ત્રાસમુક્ત કર્યા હતા એના સ્મરણમાં પણ દિવાળી ઊજવાય છે. ભગવાન રામ ૧૪ વર્ષનો વનવાસ પૂર્ણ કરીને અયોધ્યા પાછા ફર્યા એની યાદમાં આખું અયોધ્યા નગર રોશનીથી ઝળહળ્યું હતું અને પછી પ્રતિવર્ષ એવી જ રોશનીથી આ દિવસને મનાવવાનું શરૂ થયું એને જ દિવાળી અને ભગવાન રામનો રાજ્યાભિષેક થયો અને નવી શરૂઆતના સંદર્ભમાં નૂતનવર્ષ તરીકે મનાવવાનું લોકોએ સ્વયંભૂ શરૂ કર્યું અને સમયાંતરે આ તહેવાર ભારતીયોની જીવનશૈલી અને વાર્ષિક આયોજનો સાથે અભિન્ન રીતે જોડાઈ ગયો.